CELEX: 32006D0474
Language: sk
Date: 2006-07-06 00:00:00
Title: 2006/474/ES: Rozhodnutie Komisie zo  6. júla 2006  o opatreniach na prevenciu šírenia vysoko patogénnej vtáčej chrípky spôsobenej chrípkovým vírusom A podtypu H5N1 na vtáky v zoologických záhradách a schválených zariadeniach, inštitútoch alebo strediskách v členských štátoch a o zrušení rozhodnutia 2005/744/ES  [oznámené pod číslom K(2006) 3054]   (Text s významom pre EHP)

8.7.2006   
            
            
               SK
            
            
               Úradný vestník Európskej únie
            
            
               L 187/37
            
         
      ROZHODNUTIE KOMISIE
   
   zo 6. júla 2006
   o opatreniach na prevenciu šírenia vysoko patogénnej vtáčej chrípky spôsobenej chrípkovým vírusom A podtypu H5N1 na vtáky v zoologických záhradách a schválených zariadeniach, inštitútoch alebo strediskách v členských štátoch a o zrušení rozhodnutia 2005/744/ES
   [oznámené pod číslom K(2006) 3054]
   (Text s významom pre EHP)
   (2006/474/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (1), a najmä na jej článok 10 ods. 4,
   so zreteľom na smernicu Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky a o zrušení smernice 92/40/EHS (2), a najmä na jej články 56 ods. 3, 57 ods. 2, 63 ods. 3 a 66 ods. 2,
   keďže:
   
               (1)
            
            
               Vtáčia chrípka je infekčné vírusové ochorenie hydiny a vtákov spôsobujúce úmrtnosť a poruchy, ktoré môžu rýchlo nadobudnúť epizootické rozmery, a tým predstavovať vážne ohrozenie zdravia zvierat a verejnosti a výrazne znížiť ziskovosť v oblasti chovu hydiny.
            
         
               (2)
            
            
               Určité požiadavky v súvislosti s biologickou bezpečnosťou a očkovaním vtákov v zoologických záhradách, v zmysle rizika, ktorý predstavuje vysoko patogénny vírus vtáčej chrípky A podtypu H5N1, boli ustanovené rozhodnutím Komisie č. 2005/744/ES z 21. októbra 2005, ktorým sa ustanovujú požiadavky zamerané na prevenciu vysoko patogénnej vtáčej chrípky spôsobovanej chrípkovým vírusom A podtypu H5N1 u vtákov v zoologických záhradách v členských štátoch (3). Toto rozhodnutie taktiež ustanovuje plány na očkovanie vtákov v zoologických záhradách, ktoré členské štáty predložia Komisii.
            
         
               (3)
            
            
               Smernica 2005/94/ES ustanovuje pravidlá na zavedenie preventívneho očkovania proti vtáčej chrípke, okrem iného vtákov chovaných v zajatí, akými sú vtáky v zoologických záhradách, a v tejto súvislosti ustanovuje podrobné pravidlá, ktoré Komisia zavedie. Táto smernica taktiež ustanovuje plány preventívneho očkovania hydiny a iných vtákov v zajatí, ktoré členské štáty vypracujú a predložia Komisii na schválenie.
            
         
               (4)
            
            
               Smernica Rady 1999/22/ES z 29. marca 1999 o chove voľne žijúcich živočíchov v zoologických záhradách vymedzuje zoologické záhrady (4), na ktoré sa uvedená smernica vzťahuje. Toto vymedzenie by sa malo zohľadniť na účely tohto rozhodnutia.
            
         
               (5)
            
            
               Smernica Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami v rámci Spoločenstva a na ich dovoz do Spoločenstva, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v prílohe A oddiele I smernice 90/425/EHS (5), ustanovuje pravidlá na obchodovanie so zvieratami medzi schválenými zariadeniami, inštitútmi alebo strediskami.
            
         
               (6)
            
            
               Keďže vzhľadom na ich zadržiavanie, vtáky v zoologických záhradách a schválených zariadeniach, inštitútoch alebo strediskách nemôžu prísť za normálnych okolností do styku s hydinou alebo inými vtákmi v zajatí a tak nepredstavujú riziko kontaminácie pre hydinu alebo iné vtáky v zajatí, a vzhľadom na hodnotu vtákov v zoologických záhradách, môže preventívne očkovanie týchto vtákov predstavovať vhodné dodatočné preventívne opatrenie. Je teda vhodné ustanoviť na úrovni Spoločenstva detailné pravidlá v súvislosti s preventívnym očkovaním vtákov v zoologických záhradách a schválených zariadeniach, inštitútoch a strediskách, ktoré by mali členské štáty dodržiavať, ak považujú očkovanie týchto vtákov za vhodné.
            
         
               (7)
            
            
               Je taktiež vhodné ustanoviť na úrovni Spoločenstva detailné pravidlá biologickej bezpečnosti na prevenciu vysoko patogénnej vtáčej chrípky spôsobenej chrípkovým vírusom A podtypu H5N1 u vtákov v zoologických záhradách a schválených zariadeniach, inštitútoch a strediskách v členských štátoch s cieľom chrániť voľne žijúcich živočíchov a zachovať biologickú rozmanitosť.
            
         
               (8)
            
            
               Je vhodné zabezpečiť schválenie očkovacích plánov, ktoré členské štáty predložia v súlade s rozhodnutím 2005/744/ES a smernicou 2005/94/ES.
            
         
               (9)
            
            
               V záujme zrozumiteľnosti právnych predpisov Spoločenstva je vhodné zrušiť rozhodnutie 2005/744/ES a nahradiť ho týmto rozhodnutím.
            
         
               (10)
            
            
               Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   1.   Toto rozhodnutie ustanovuje podrobné pravidlá:
   
               a)
            
            
               ktoré sa majú uplatňovať s cieľom predchádzať šíreniu vtáčej chrípky spôsobovanej vysoko patogénnym chrípkovým vírusom A podtypu H5N1 (ďalej len „VPVCH H5N1“) z voľne žijúcich vtákov na vtáky v zoologických záhradách a schválených zariadeniach, inštitútoch alebo strediskách.
            
         
               b)
            
            
               na očkovanie vtákov v zoologických záhradách a schválených zariadeniach, inštitútoch alebo strediskách.
            
         2.   Týmto rozhodnutím sa schvaľujú určité plány na očkovanie vtákov v zoologických záhradách a schválených zariadeniach, inštitútoch alebo strediskách predložené Komisii podľa článku 5 ods. 1 rozhodnutia 2005/744/ES a plány na preventívne očkovanie podľa článku 56 ods. 2 smernice 2005/94/ES.
   Článok 2
   Na účely tohto rozhodnutia sa uplatňujú pojmy, ako sú vymedzené v smernici 2005/94/ES.
   Okrem toho sa uplatňuje definícia zoologických záhrad uvedená v článku 2 smernice 1999/22/ES a definícia schválených zariadení, inštitútov a stredísk v článku 2 ods. 1 písm. c) smernice 92/65/EHS.
   Článok 3
   Členské štáty prijmú vhodné a realizovateľné opatrenia na zníženie rizika prenosu „VPVCH H5N1“ z voľne žijúcich vtákov na vtákov v zoologických záhradách a schválených zariadeniach, inštitútoch a strediskách s ohľadom na kritériá a rizikové faktory uvedené v prílohe I.
   Najmä v závislosti od osobitnej epidemiologickej situácie sa tieto opatrenia zamerajú na prevenciu priameho a nepriameho kontaktu medzi voľne žijúcimi vtákmi, najmä vodným vtáctvom, a vtákmi v zoologických záhradách a schválených zariadeniach, inštitútoch a strediskách.
   Článok 4
   Plány preventívneho očkovania proti „VPVCH H5N1“ predložené v súlade s článkom 56 ods. 2 smernice 2005/94/ES sa na základe hodnotenia rizika zamerajú na vtáky v zoologických záhradách a schválených zariadeniach, inštitútoch a strediskách.
   Plány, ktoré členské štáty predložia na preventívne očkovanie proti „VPVCH H5N1“ v súlade s článkom 56 ods. 2 smernice 2005/94/ES so zameraním na vtáky v zoologických záhradách a schválených zariadeniach, inštitútoch a strediskách,
   
               a)
            
            
               majú byť vypracované v súlade s požiadavkami stanovenými v Prílohe II k tomuto rozhodnutiu; a
            
         
               b)
            
            
               okrem informácií stanovených v článku 56 ods. 2 smernice 2005/94/ES majú obsahovať presnú adresu a miesto zoologických záhrad a schválených zariadení, inštitútov a stredísk, kde sa ma preventívne očkovanie vykonávať.
            
         Článok 5
   1.   Plány preventívneho očkovania, ktoré predložia členské štáty v súlade s článkom 56 ods. 2 smernice 2005/94/ES a uvedené v Prílohe III k tomuto rozhodnutiu, sa schvaľujú.
   2.   Plány očkovania vtákov v zoologických záhradách a schválených zariadeniach, inštitútoch alebo strediskách, ktoré predložili členské štáty v súlade s rozhodnutím 2005/744/ES, a ktoré sú uvedené v Prílohe III k tomuto rozhodnutia sa považujú za schválené v zmysle odseku 1 tohto článku.
   3.   Komisia bude publikovať plány preventívneho očkovania vtákov v zoologických záhradách a schválených zariadeniach, inštitútoch alebo strediskách uvedených v Prílohe III.
   Článok 6
   Členské štáty bezodkladne prijmú opatrenia potrebné na dosiahnutie súladu s týmto rozhodnutím. Bezodkladne o tom informujú Komisiu.
   Článok 7
   Rozhodnutie 2005/744/ES sa zrušuje.
   Článok 8
   Toto rozhodnutie je určené členským štátom.
   
      V Bruseli 6. júla 2006
      
         
            Za Komisiu
         
         Markos KYPRIANOU
         
         
            člen Komisie
         
      
   
   
      (1)  Ú. v. ES L 224, 18.8.1990, s. 29. Smernica naposledy zmenená a doplnená smernicou Európskeho parlamentu a Rady 2002/33/ES (Ú. v. ES L 315, 19.11.2002, s. 14).
   
      (2)  Ú. v. EÚ L 10, 14.1.2006, s. 16.
   
      (3)  Ú. v. EÚ L 279, 22.10.2005, s. 75.
   
      (4)  Ú. v. ES L 94, 9.4.1999, s. 24.
   
      (5)  Ú. v. ES L 268, 14.9.1992, s. 52. Smernica naposledy zmenená a doplnená smernicou 2004/68/ES (Ú. v. EÚ L 226, 25.6.2004, s. 128).
   
      PRÍLOHA I
      Kritériá a rizikové faktory, ktoré je potrebné zvážiť pri uplatňovaní opatrení uvedených v článku 3 v samotných zoologických záhradách a schválených zariadeniach, inštitútoch alebo strediskách
      
                  1.
               
               
                  Umiestnenie zoologickej záhrady alebo schváleného zariadenia, inštitútu alebo strediska pozdĺž migračných trás sťahovavého vtáctva, najmä ak smerujú z Afriky, zo strednej a východnej Ázie a z oblastí Kaspického a Čierneho mora;
               
            
                  2.
               
               
                  Vzdialenosť zoologickej záhrady, schváleného zariadenia, inštitútu a strediska od mokrých oblastí, akými sú rybníky, bažiny, jazerá alebo rieky, v ktorých sa môže zhromažďovať sťahovavé vodné vtáctvo;
               
            
                  3.
               
               
                  Umiestnenie zoologických záhrad, schválených zariadení, inštitútov a stredísk v oblastiach vysokého výskytu sťahovavého vtáctva, najmä vodného vtáctva.
               
            
   
      PRÍLOHA II
      Požiadavky na výkon preventívneho očkovania
      
                  1.
               
               
                  Rozsah očkovania
               
               
                  Očkovanie sa vykoná len na vtákoch v zoologických záhradách alebo v schválených zariadeniach, inštitútoch alebo strediskách.
               
            
                  2.
               
               
                  Druhy očkovaných vtákov
               
               
                  Vypracuje sa zoznam všetkých vtákov, ktoré majú byť očkované, spolu s ich individuálnou identifikáciou. Zoznam sa uchová po dobu najmenej 10 rokov od dátumu očkovania.
               
            
                  3.
               
               
                  Trvanie očkovania
               
               
                  Všetky vtáky v zoologických záhradách alebo schválených zariadeniach, inštitútoch alebo strediskách, ktoré majú byť zaočkované, budú zaočkované v najskoršom možnom termíne. V každom prípade však musí každé očkovanie prebehnúť v priebehu jedného týždňa.
               
            
                  4.
               
               
                  Osobitné karanténne obdobie očkovaných vtákov a produktov očkovaných vtákov
               
               
                  Pohyb očkovaných vtákov medzi schválenými zariadeniami, strediskami a inštitútmi vymedzenými v smernici 92/65/EHS v rámci členského štátu alebo do iného členského štátu sa povoľuje len v prípade, že vtáky pochádzajú zo zoologickej záhrady alebo schváleného zariadenia, inštitútu alebo strediska, ktoré sa nachádza v oblasti, na ktorú sa nevzťahujú žiadne veterinárne obmedzenia v súvislosti s VPVCH. Nasledujúce slovné spojenie sa doplní do veterinárneho osvedčenia uvedeného v Prílohe E, časť 3 smernice 92/65/EHS:
                  
                     „vtáky sú v súlade s rozhodnutím 2006/474/ES očkované proti VCH dňa ………. Vakcína …………“
                  
                  Pokiaľ tieto podmienky nebudú splnené, s očkovanými vtákmi sa môže obchodovať alebo sa môžu presúvať pod úradným dohľadom medzi zoologickými záhradami v tom istom členskom štáte alebo na základe zvláštneho povolenia iného členského štátu.
                  Každý pohyb očkovaných vtákov medzi členskými štátmi musí príslušný orgán miesta pôvodu oznámiť príslušnému orgánu miesta určenia prostredníctvom integrovaného počítačového veterinárneho systému TRACES.
                  Výrobky z takýchto vtákov nesmú vstúpiť do potravinového reťazca.
               
            
                  5.
               
               
                  Osobitná identifikácia a osobitná registrácia očkovaných vtákov
               
               
                  Očkované vtáky musia byť individuálne identifikovateľné a záznamy o totožnosti týchto vtákov musia byť náležite doplnené jasnými poznámkami. Vždy, keď je to možné, sa pri očkovaní použije neodstrániteľné označenie očkovaných vtákov.
               
            
                  6.
               
               
                  Výkon očkovania
               
               
                  Očkovanie sa vykoná pod dohľadom úradného veterinára príslušných orgánov. V platnosti musia byť potrebné opatrenia zabraňujúce možnému rozšíreniu vírusu. Všetky zostatkové množstvá očkovacej látky sa musia vrátiť na jej distribučné miesto spolu s písomným záznamom o počte zaočkovaných vtákov a počte použitých dávok.
                  Všade, kde je to možné, sa pred očkovaním a aspoň 30 dní po ňom odoberú vzorky krvi na sérologické vyšetrenie na vtáčiu chrípku. Záznam o výsledkoch tohto vyšetrenia sa musí uchovať po dobu najmenej 10 rokov.
               
            
                  7.
               
               
                  Použitá očkovacia látka
               
               
                  Inaktivovaná očkovacia látka, ktorá sa má použiť, musí mať vhodné zloženie a musí byť účinná proti aktuálne sa šíriacemu typu vírusu. Použije sa v súlade s pokynmi výrobcu a/alebo veterinárnych orgánov.
               
            
                  8.
               
               
                  Informovanie Komisie o realizácii tohto plánu
               
               
                  Podrobná správa o realizácii plánu vrátane výsledkov vykonaných vyšetrení bude poskytnutá Komisii a členským štátom v rámci Stáleho výboru pre potravinový reťazec a zdravie zvierat.
               
            
   
      PRÍLOHA III
      Zoznam schválených plánov na preventívne očkovanie vtákov v zoologických záhradách a schválených zariadeniach, inštitútoch a strediskách v členských štátoch
      
                  Kód
               
               
                  Členský štát
               
               
                  Dátum predloženia plánu
               
            
                  AT
               
               
                  Rakúsko
               
               
                  21. apríl 2006
               
            
                  BE
               
               
                  Belgicko
               
               
                  10. február 2006
               
            
                  CZ
               
               
                  Česká republika
               
               
                  21. marec 2006
               
            
                  DE
               
               
                  Nemecko
               
               
                  31. marec 2006
               
            
                  DK
               
               
                  Dánsko
               
               
                  20. február 2006
               
            
                  EE
               
               
                  Estónsko
               
               
                  6. marec 2006
               
            
                  ES
               
               
                  Španielsko
               
               
                  27. február 2006
               
            
                  FR
               
               
                  Francúzsko
               
               
                  20. február 2006
               
            
                  HU
               
               
                  Maďarsko
               
               
                  1. marec 2006
               
            
                  IE
               
               
                  Írsko
               
               
                  6. marec 2006
               
            
                  IT
               
               
                  Taliansko
               
               
                  6. marec 2006
               
            
                  LT
               
               
                  Litva
               
               
                  6. marec 2006
               
            
                  LV
               
               
                  Lotyšsko
               
               
                  28. február 2006
               
            
                  NL
               
               
                  Holandsko
               
               
                  16. november 2005
               
            
                  PT
               
               
                  Portugalsko
               
               
                  29. november 2005
               
            
                  SE
               
               
                  Švédsko
               
               
                  28. február 2006
               
            
                  UK
               
               
                  Spojené kráľovstvo
               
               
                  4. apríl 2006